奉贈鮮于京兆二十韻
作者：杜甫
朝代：唐

paragraphs: 王國稱多土，賢良復幾人。
異才應間出，爽氣必殊倫。
始見張京兆，宜居漢近臣。
驊騮開道路，鵰鶚離風塵。
侯伯知何等，文章實致身。
奮飛超等級，容易失沈淪。
脫略磻谿釣，操持郢匠斤。
雲霄今已逼，台衮更誰親。
鳳穴雛皆好，龍門客又新。
義聲紛感激，敗績自逡巡。
途遠欲何向，天高難重陳。
學詩猶孺子，鄉賦念嘉賓。
不得同鼌錯，吁嗟後郄詵。
計疎疑翰墨，時過憶松筠。
獻納紆皇眷，中間謁紫宸。
且隨諸彥集，方凱薄才伸。
破膽遭前政，陰謀獨秉鈞。
微生霑忌刻，萬事益酸辛。
交合丹青地，恩傾雨露辰。
有儒愁餓死，早晚報平津。